Հայաթ Սինդի

**Հայաթ բինտ Սուլեյման իբն Հասան Սինդի** (,  ), սաուդյան բժիշկ, Սաուդյան Արաբիայի Թագավորության խորհրդատվական խորհրդի առաջին կին անդամներից մեկը։ Նա մեծ ներդրում է ունեցել բուժօգնության վայրում ախտորոշիչ և բժշկական զննումների զարգացման գործում։  «Arabian Business» ամսագիրը նրան ընդգրկվել է աշխարհի ամենաազդեցիկ արաբների ցանկում, որտեղ զբաղեցրել է 19-րդ տեղը ընդհանուր ցուցակում, իսկ կանանց ցուցակում՝ 9-րդը։

## Կրթություն
Հայաթ Սինդին ծնվել է Մեքքայում։ 1991 թվականին համոզել է ընտանիքին բարձրագույն կրթություն ստանալու համար թույլ տալ իրեն Մեծ Բրիտանիա մեկնելու։ Մեկ տարի բարձր մակարդակով անգլերեն սովորելուց հետո ընդունվել է Լոնդոնի թագավորական քոլեջ, որտեղ ստացել է դեղագիտության կոչում։ Թագավորական քոլեջում սովորելու ժամանակ արժանացել է արքայադուստր Աննայի մրցանակի՝ ալերգիայի վերաբերյալ աշխատանքի համար։

Սինդին, որը կրում էր ավանդական մուսուլմանական գլխաշոր, համալսարանում սովորելիս ստիպված է եղել հրաժարվել իր կրոնական և մշակութային համոզմունքներից։ Նա այն կարծիքին էր, որ կրոնը, մաշկի գույնը և սեռը ոչ մի կապ չունեն գիտական ներդրման հետ։ Սինդին շարունակել է իր ուսումը՝ 2001 թվականին Քեմբրիջի Նյունհեմ քոլեջում ստանալով կենսատեխնոլոգիայի դոկտորի աստիճան։ Նա դարձել է Սաուդյան Արաբիայում առաջին կինը, որը կենսատեխնոլոգիա է ուսումնասիրել Քեմբրիջի համալսարանում և առաջին կինը Պարսից ծոցի արաբական երկրներից, որը դոկտորի կոչում է ստացել այդ ոլորտում։

## Կարիերա
Հայաթ Սինդին հրավիրված գիտական աշխատակից է Հարվարդի համալսարանում։ Իր գիտական ​​գործունեությամբ պայմանավորված՝ նա պարբերաբար լինում է Ջիդդայում, Բոստոնում և Քեմբրիջում (Մասաչուսեթս)։ Սինդիի լաբորատոր աշխատանքը Հարվարդում թույլ է տվել նրան չորս այլ գիտնականների հետ նկարահանվել վավերագրական ֆիլմում, որը նկարահանվել է Միացյալ Նահանգների նախագահի գործադիր գրասենյակի աջակցությամբ երիտասարդության շրջանում գիտական կրթությունը խթանելու նպատակով։ Իր գիտական գործունեությանը զուգընթաց Սինդին ակտիվորեն ներգրավված է բազմաթիվ միջոցառումներում, որոնք ուղղված են կանանց շրջանում գիտության իրազեկման բարձրացմանը, հատկապես Սաուդյան Արաբիայում և ողջ մուսուլմանական աշխարհում։ Նա նաև մտահոգված է արաբական երկրներից «ուղեղների արտահոսքի» խնդրով, այս հարցով նա հրավիրված բանախոս էր 2005 թվականին Ջիդդայում կայացած տնտեսական ֆորումում։

2010 թվականին Սինդին շահել է *Mekkah Al Mukaramah* մրցանակ, որը գիտական նորարարության մրցանակ է, որը շնորհում է արքայազն Խալիդ բեն Ֆեյսալ Ալ Սաուդը։

2012 թվականի հոկտեմբերի 1-ին Սինդին նշանակվել է ՅՈՒՆԵՍԿՕ-ի բարի կամքի դեսպան ՅՈՒՆԵՍԿՕ-ի ղեկավար Իրինա Բոկովայի կողմից՝ Մերձավոր Արևելքում, հատկապես աղջիկների շրջանում գիտական կրթությունը խրախուսելու իր ջանքերի համար։ Նա նաև ներառվել է «Newsweek» ամսագրի 150 կանանց ցուցակում, որոնք ցնցել են աշխարհը 2012 թվականին։

2013 թվականի հունվարին Սինդին դարձել է Սաուդյան Արաբիայի Խորհրդատվական խորհրդի անդամ առաջին կանանցից մեկը։

*Clinton Global Initiative* ամենամյա արարողության ժամանակ, որը տեղի է ունեցել 2014 թվականի սեպտեմբերի 21-24-ին, Հայաթ Սինդին արժանացել է մրցանակի «քաղաքացիական հասարակության մեջ առաջնորդության» համար։

## Ծանոթագրություններ

Կատեգորիա:21-րդ դարի կին քաղաքական գործիչներ
Կատեգորիա:BBC 100 կին
Կատեգորիա:Լոնդոնի համալսարանի շրջանավարտներ
Կատեգորիա:Կին գիտնականներ
Կատեգորիա:ՅՈՒՆԵՍԿՕ-ի բարի կամքի դեսպաններ
Կատեգորիա:Քեմբրիջի համալսարանի շրջանավարտներ